Jaduꞌn yjajtɨ tüg tecy co ɨɨch ajcxy anajty ñɨcxy ma Dios ojadajttac,
chi ɨɨch ajcxy nbaty tüg tumbɨ töxyꞌanäg mañꞌajt mɨɨdpɨ huɨdi ooy ytɨygapxy.
Ymɨɨd anajty yhuindzɨn ma ytuñ,
e jeꞌ yhuindzɨn ooy anajty ymeeñybaaty co je töxyꞌanäg ytɨygapxy.
Je töxyꞌanäg ypanɨcxy chach yam Pablo etz ɨɨch ajcxy ymɨnañ:
―Jada yëydɨjc Dios tzajpjotypɨ ajcxy ymɨdumyb.
Capxhuäcxɨ ajcxy Dios yꞌayuc jaduꞌn nej jëbɨ ɨɨch ajt nꞌalma nïdzoocɨn paady.
Canaag xɨɨ jaduꞌn ɨɨch ajcxy xychachꞌamayɨɨy.
Co Pablo chijpɨn,
chi yhuäc-huimbijty nɨmay je mañꞌajtmɨɨdpɨ:
―Mɨɨd Jesucristo yxɨɨ nꞌaneꞌmyɨch,
pɨdzɨm ma jada töxyꞌanäg.
Tɨm huinꞌítɨy je caꞌoybɨ yajyöyduuty je töxyꞌanäg.
Co je töxyꞌanäg yhuindzɨn jaduꞌn ijxy co caꞌ yꞌocmeeñybadaanɨ,
chi mɨɨd jeꞌ ycɨxpɨ ajcxy majch Pablo etz Silas,
e yajnɨcxy ajcxy ma je tungmɨɨdpɨ ma jeꞌ ajcxy yꞌagujctɨjc.
Co ajcxy jiiby mɨɨdjaꞌty ma je tungmɨɨdpɨ,
chi ymɨnañ:
―Jada yëydɨjc ajcxy judíojäy jada,
nɨgoo ajcxy ñaax yajmäty ycajp yajmäty,
etz yajꞌixpɨcy ajcxy costumbre huɨdi caꞌ huaad ɨɨch ajt ngöbɨjcɨm,
e nihuaad ngatuunɨm,
com hueꞌ ɨɨch ajt romanojäy.
Chi je mayjäy ajcxy mɨɨddziptzoon Pablo etz Silas,
e je tungmɨɨdpɨ niꞌaneꞌmdɨy co huen ajcxy yajnïjeñ yajꞌixjeñ huen yajhuojpcɨxy mɨɨd matz.
Co ajcxy huojptay,
chi pɨdacy ajcxy pujxtɨgoty,
e aneꞌmy ajcxy pujxtɨjc huindzɨn co huen cuendꞌajtcɨxy yajxon.
Co je pujxtɨjc huindzɨn ypaatɨ je cötujcɨn,
chi pɨdacy Pablo etz Silas jac jiiby öcꞌam,
e chi ajcxy ixmajch coꞌadzïty ytecy ma je quipy huɨdi yxɨɨ cepo.
Chi jaduꞌn yjajty mɨjcuctz anajty,
co Pablo etz Silas chach Dios ojadajtcɨxy chach huinꞌɨɨgɨxy yɨ Dios,
e jacjadyii machyjäy chach amɨdooꞌijtcɨxy.
Chi tɨmɨtiinɨ ujx huinxijty pujxtɨjc poch.
Chi yꞌahuaatztay je pujxtɨjc agɨꞌ,
e yꞌadzïttuttay je cadena ma tügꞌócɨy machyjäy.
Chi oy ymähuijy je pujxtɨjc huindzɨn.
Co jaduꞌn ijxy acꞌahuädz pujxtɨjc aguu,
chi yajpɨdzɨɨmy yꞌespada ñayyajꞌögaꞌñyii anajty.
Com hueꞌ anajty tijy tɨ je machyjäy yqueectäy.
Huinꞌit Pablo mɨcꞌamy mɨgapxy je pujxtɨjc huindzɨn nɨmay:
―Ix nej mnayduunɨ,
cheeby ajcxy nidügꞌócɨy.
Chi je pujxtɨjc huindzɨn pɨjctzoy jɨɨn,
e ytɨgɨɨy poyɨ̈gy pujxtɨgoty,
janch tzɨyuuyb mɨɨd tzɨgɨꞌñ.
Chi ycoxtɨnayꞌahuɨɨy ma Pablo etz Silas ajcxy yhuinduu.
Chi yajpɨdzɨmy Pablo etz Silas,
e yajꞌamɨdooy:
―Huindzɨn,
¿ti ɨɨch jëbɨ nduñ jɨgɨx nïdzoocɨn nbáadɨbɨch?
Chi jeꞌ ajcxy mɨnañ:
―Mɨbɨc Huindzɨn Jesús etz mbaadɨpy nïdzoocɨn,
miich etz mꞌungdöxyɨjc.
Chi ajcxy yajnɨmay je Huindzɨn Jesús yꞌayuc tügꞌócɨy pɨnjaty anajty jɨm ma je pujxtɨjc huindzɨn ytɨjc.
Mɨjcuctz je pujxtɨjc huindzɨn pujɨ je Pablo ajcxy chaachɨ̈ꞌau,
e chi je pujxtɨjc huindzɨn ñɨɨbejttay ajcxy mɨɨd yꞌung ytöxyɨjc.
Chi je pujxtɨjc huindzɨn yajnɨcxy Pablo etz Silas ma ytɨjc,
yajcaay yajꞌuucy ajcxy.
Ooy anajty ajcxy yjotcujcɨty nidügꞌócɨy,
com tɨ anajty mɨbɨjccɨxy Dios.
Com jabom je mɨjtungmɨɨdpɨ quejxy mutztungmɨɨdpɨ jɨm ma pujxtɨjc huindzɨn mɨɨd cötujcɨn huen najtzmadzɨɨygɨxy Pablo etz Silas.
Chi je pujxtɨjc huindzɨn nɨmay Pablo:
―Tɨ je tungmɨɨdpɨ quexy cötujcɨn co jëbɨ nnajtzmadzɨ̈yɨch miich ajcxy.
Nɨcxcɨx jotcujc.
Chi Pablo mɨgapxy je mutztungmɨɨdpɨ,
e chi nɨmay:
―Romanojäy ɨɨch ajcxy.
Yɨ cajptungmɨɨdpɨ tɨ xyhuopyɨch mɨɨd matz mayjäy agujc,
ni caꞌ jayɨjp tɨ xytɨyduñɨch,
e tɨ xypɨdägyɨch pujxtɨgoty.
¿Nej co jadachambɨ xyñajtzmadzɨ̈huaꞌñɨch ameechɨ?
Caꞌ jaduꞌn yꞌóyɨty.
Huen mɨjtungmɨɨdpɨ cɨꞌm miiñ xyajpɨdzɨ́mgɨxɨch ɨɨch ajcxy.
Chi je mutztungmɨɨdpɨ cɨjx nimɨydactäy ma mɨjtungmɨɨdpɨ tügꞌócɨy Pablo yꞌayuc.
Chi ajcxy ñayꞌadzɨgɨɨyɨ co nejhuɨɨy co Pablo etz Silas hueꞌ jeꞌ anajty ajcxy romanojäy.
Chi je mɨjtungmɨɨdpɨ ñɨcxy cɨꞌm oy capxjotcɨdägy je Pablo etz Silas.
Chi yajpɨdzɨmy pujxtɨgoty,
e pɨjctzoy mayꞌajt huen huingduum nɨ́cxcɨxnɨ.
Co Pablo etz Silas ypujxtɨjcpɨdzɨɨmy,
chi ajcxy ñɨcxy ma Lidia ytɨjc.
Jɨm ajcxy jaduꞌn ijxy mɨbɨjcpɨdɨjc,
e jotꞌamɨjmoy ajcxy.
Chi ñɨ́cxcɨxnɨ.